Ծնողը, իր փոքրիկին տանելով այսպիսի կենտրոն, պետք է նրան բացատրի, որ երեխան գնում է սովորելու մարտարվեստ` բարի, ուժեղ և խելացի դառնալու համար, այլ ոչ թե երեխայի մեջ սերմանի եսասիրություն, ինչ-որ մեկին ծեծելու, իր ուժը ցուցադրելու ցանկություն: Ցավոք, վերջինը ավելի տարածված է մեր հասարակությունում: Ծնողները շատ հաճախ անզգույշ կատակներով երեխային անգիտակցաբար ուղղորդում են դեպի ագրեսիա, քանի որ իրենցից շատերի մեջ էլ այն թյուրընկալումն է, որ մարտարվեստը միայն ծեծելու, կոտրելու, վախի մթնոլորտ ստեղծելու համար է: Այսպիսի միջավայրում երեխան մեծանում է ագրեսիայի հակումներով և ձեռք է բերում բացասական հատկանիշներ, որոնք հետագայում` չափահաս տարիքում, մարդուն կանգնեցնում են բազմաթիվ բարդ խնդիրների առջև, որոնցից ամենատարածվածն այսօր կոնֆլիկտային փոխհարաբերություններն են: